ET Euroopa Liidu Teataja C 193/12

Ärakuulamise eest vastutava ametniku lõpparuanne (1)

COMP/39.579 – Olmedetergendid

2011/C 193/05

Käesolev vaidluse lahendamise menetlus käsitleb ettevõtjate Henkel, Procter & Gamble („P&G”) ja Unilever kartelli, mille eesmärk oli stabiliseerida turupositsioone ja koordineerida hindu tarbijatele müüdava masinpesuks ettenähtud suure pesemisvõimega pesupulbri turul. Kartelli loomisest tulenev rikkumine hõlmas Belgiat, Prantsusmaad, Saksamaad, Kreekat, Itaaliat, Portugali, Hispaaniat ja Madalmaid ning kestis 7. jaanuarist 2002 kuni 8. märtsini 2005.

Taust

Juhtum algas sellega, et Henkel esitas 2008. aasta mais trahvidest vabastamise taotluse ning talle anti 12. juunil 2008 tingimuslik vabastus trahvidest. Seejärel korraldati 2008. aasta juulis kontrollid mitme detergenditootja, sealhulgas P&G ja Unileveri juures. Unileverit kontrolliti täiendavalt ka 2009. aasta aprillis. P&G esitas leebema kohtlemise teatise 2008. aasta septembris ja Unilever 2009. aasta oktoobris.

21. detsembril 2009 algatas komisjon määruse (EÜ) nr 1/2003 (2) artikli 11 lõike 6 kohase menetluse. 23. detsembril 2009 kutsuti kolm poolt ametlikult kirjalikult teatama oma huvist osaleda kokkuleppe sõlmimist käsitlevates aruteludes (3). Kõik pooled nõustusid aruteludes osalema ning konkurentsi peadirektoraadiga toimusid kahepoolsed kokkulepet käsitlevad arutelud.

Kokkuleppemenetlus

Kokkulepet käsitlevad arutelud korraldati kolmes põhietapis ajavahemikus 2010. aasta juunist 2011. jaanuarini, mille jooksul toimus komisjoni ja iga poole vahel kolm ametlike kahepoolsete kohtumiste vooru.

Kohtumistel teavitati pooli suuliselt vastuväidetest, mida komisjon kavatses nende suhtes tõstatada, ja tõenditest, millele kõnealused vastuväited toetusid. Pärast 2010. aasta juunis toimunud esimest kohtumist võimaldati pooltele juurdepääs konkurentsi peadirektoraadi ruumides asuvatele asjaomastele tõenditele ja kõikidele suulistele avaldustele. Pooltel võimaldati ka tutvuda kõigi komisjoni käsutuses olevate dokumentide loeteluga ja neile juba esitatud tõendite koopiaga, et neil oleks võimalik määrata kindlaks oma seisukoht seoses ajavahemikuga või mõne muu kartelli puudutava aspektiga. Henkel ja Unilever taotlesid täiendavat tutvumist komisjoni andmetega, taotlust peeti põhjendatuks ning see rahuldati. Pooltele esitati ka hinnang komisjoni poolt kokkuleppemenetluse raames määratavate võimalike trahvide ulatuse kohta.

Kohtumiste kolmanda vooru lõpus esitasid pooled komisjonile ametliku taotluse kokkuleppe sõlmimiseks vastavalt määruse (EÜ) nr 773/2004 (4) artikli 10a lõikele 2. Kokkuleppe sõlmimise ettepanekus tunnistasid Henkel, P&G ja Unilever selgelt ja üheselt oma vastutust ELi toimimise lepingu artikli 101 rikkumise eest. Samuti tunnistasid Henkeli, P&G ja Unileveri emaettevõtjad selgelt ja üheselt oma vastutust kartellis osalenud tütarettevõtjate tegevuse eest. Kokkuleppe sõlmimise ettepanekus kinnitasid pooled, i) et neid on piisavalt teavitatud vastuväidetest, mida komisjon kavatses nende suhtes esitada, ning et neile on sellega seoses antud piisavalt võimalusi oma seisukohti avaldada, ii) et nad ei kavatse taotleda juurdepääsu andmetele või esitada oma seisukohti suulisel ärakuulamisel, tingimusel et vastuväidetes ja lõplikus otsuses võetakse arvesse nende kokkuleppe sõlmimise ettepanekut, ning iii) et nad nõustuvad vastuväited ja lõpliku otsuse vastu võtma inglise keeles.

9. veebruaril 2011 kiitis komisjon heaks vastuväited, milles oli arvesse võetud poolte kokkuleppe sõlmimise ettepanekut. Sellest teavitati pooli konkurentsi peadirektoraadi ruumides.

Kõik pooled kinnitasid oma vastustes, et vastuväidete sisus on arvestatud nende ettepanekutega ja et nad on endiselt kokkuleppemenetlusest huvitatud. Komisjon võib seetõttu võtta vastu määruse (EÜ) nr 1/2003 artiklitest 7 ja 13 tuleneva otsuse.

Otsuse eelnõu

Otsuse eelnõus jäädakse esitatud vastuväidete juurde ning arvestatakse ka poolte vastavaid kokkuleppe sõlmimise ettepanekuid. Sellest tulenevalt käsitletakse otsuse eelnõus ainult neid vastuväiteid, mille kohta pooled on saanud oma seisukoha teatavaks teha.

Kooskõlas eespool nimetatuga ning võttes arvesse, et pooled ei ole esitanud andmetega tutvumise võimaluse või oma kaitseõigusega seoses mulle või kokkulepet käsitlenud aruteludes osalenud ärakuulamise eest vastutava ametniku esindajale ühtegi küsimust, leian, et kõigi menetlusosaliste õigusest ärakuulamisele on käesoleva juhtumi puhul kinni peetud.

Brüssel, 12. aprill 2011 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklile 15 (EÜT L 162, 19.6.2001, lk 21).

(2) Nõukogu määrus (EÜ) nr 1/2003, 16. detsember 2002, asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni määrus (EÜ) nr 622/2008, millega muudetakse määrust (EÜ) nr 773/2004 seoses kokkuleppemenetluste teostamisega kartellide puhul (ELT L 171, 1.7.2008, lk 3), ja komisjoni teatis, mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23 (ELT C 167, 2.7.2008, lk 1).

(4) Komisjoni määrus (EÜ) nr 773/2004, 7. aprill 2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).